b'\n_START_ARTICLE_\nPentti M\xc3\xa4lk\xc3\xb6nen\n_START_PARAGRAPH_\nPentti Jooseppi M\xc3\xa4lk\xc3\xb6nen (s. 26. maaliskuuta 1928 Viipuri) on suomalainen kemisti. H\xc3\xa4n oli Joensuun yliopiston kemian professori 1979\xe2\x80\x931981 ja yliopiston rehtori 1981\xe2\x80\x931984.\n_START_SECTION_\nAkateeminen ura\n_START_PARAGRAPH_\nPentti M\xc3\xa4lk\xc3\xb6nen v\xc3\xa4itteli tohtoriksi 1964 Helsingin yliopistossa. H\xc3\xa4nen orgaanisen kemian alaan kuuluva v\xc3\xa4it\xc3\xb6skirjansa (Beitr\xc3\xa4ge zur Stereochemie der Grignard-Reaktionen in der Bicyclo [2.2.1]heptan-Reihe\xc2\xa0: Grignard-Addition an Campher und Dehydrocampher) k\xc3\xa4sitteli Grignard-reaktioita._NEWLINE_M\xc3\xa4lk\xc3\xb6nen nimitettiin hein\xc3\xa4kuun loppupuolella 1967 Jyv\xc3\xa4skyl\xc3\xa4n yliopiston kemian apulaisprofessoriksi opetusalana orgaaninen kemia. H\xc3\xa4n toimi virassa vuoden 1973 loppuun asti. M\xc3\xa4lk\xc3\xb6nen kuului Jyv\xc3\xa4skyl\xc3\xa4n yliopiston kemian laitoksen perustajiin. H\xc3\xa4nell\xc3\xa4 oli laitoksen toiminnan alkuvuosina keskeinen rooli orgaanisen kemian opetuksen ja tutkimuksen k\xc3\xa4yt\xc3\xa4nt\xc3\xb6jen rakentamisessa orgaanisen kemian osastolle sek\xc3\xa4 alan tutkimuksen johtamisessa. Vasta joulukuussa 1969 laitokselle saatiin vakinainen orgaanisen kemian professori, kun Jaakko Paasivirta nimitettiin virkaansa._NEWLINE_Vuonna 1973 M\xc3\xa4lk\xc3\xb6nen siirtyi orgaanisen kemian apulaisprofessoriksi Helsingin yliopistoon. Sielt\xc3\xa4 h\xc3\xa4n siirtyi 1979 Joensuun yliopistoon, jossa h\xc3\xa4n sai professorin viran. H\xc3\xa4n j\xc3\xa4tti professorin teht\xc3\xa4v\xc3\xa4t, kun h\xc3\xa4net valittiin 1981 Joensuun yliopiston rehtoriksi. M\xc3\xa4lk\xc3\xb6nen oli huolissaan yliopiston roolista ja opetuspainotteisen korkeakoulun tieteellisest\xc3\xa4 tasosta. Rehtorina h\xc3\xa4n painotti vuonna 1982 tiedeyhteis\xc3\xb6n yleisvaltakunnallista teht\xc3\xa4v\xc3\xa4\xc3\xa4 ja korosti, ett\xc3\xa4 tiedetoiminta on kansainv\xc3\xa4list\xc3\xa4 ja yleismaailmallista. M\xc3\xa4lk\xc3\xb6nen toimi rehtorina vuoteen 1984 asti.\n_START_SECTION_\nTutkimusura\n_START_PARAGRAPH_\nKemistin\xc3\xa4 M\xc3\xa4lk\xc3\xb6sen tutkimusala oli orgaanisten yhdisteiden rakenne ja syntetisointi. H\xc3\xa4n teki rakennetutkimusta mm. massaspektrometrin avulla. Osan tutkimusty\xc3\xb6st\xc3\xa4\xc3\xa4n M\xc3\xa4lk\xc3\xb6nen teki Suomen Akatemian rahoittamissa projekteissa.\n_START_SECTION_\nTunnustukset\n_START_PARAGRAPH_\nProfessori M\xc3\xa4lk\xc3\xb6nen sai vuonna 2009 tunnustuksena ansioistaan kemian alalla Suomalaisten Kemistien Seuran (SKS) ansiomitalin.'